Barnard-biografie gaan eersdaags silwerdoek toe - Maroela Media
James-Brent Styan (links) en Anant Singh (regs). (Foto: Verskaf)
Die Suid-Afrikaanse fliekvervaardiger Anant Singh en sy vervaardigingsmaatskappy, Videovision Entertainment, het die filmregte tot die nuwe Chris Barnard-biografie, Hartebreker: Christiaan Barnard en die eerste hartoorplanting, bekom.
Die boek is geskryf deur James-Brent Styan en die publikasie daarvan val saam met die 50ste herdenking van die eerste hartoorplanting wat uitgevoer is deur dié pionier-chirurg.
"Ek was nog altyd gefassineer deur Chris Barnard se storie," het Singh luidens 'n verklaring gesê. "Ek was 11 jaar oud toe die eerste hartoorplanting uitgevoer is en ek onthou die media-herrie wat daardie naweek losgebars het. Apartheid was toe ook in sy piektyd en dit verskaf 'n uitsonderlike agtergrond."
Singh het gesê Barnard se lewe was gevul met talle dramatiese kinkels en kabels en dit sorg vir 'n "perfekte filmreis". "Hy was 'n fassinerende Suid-Afrikaanse karakter, 'n wêreldwye bekende met 'n nederige begin. Styan het 'n uitstekende boek geskep om met lesers te deel en dit is 'n goeie basis vir 'n fliek om ontwikkel te word. Hy het dit gedoen met behulp van baie van Barnard se familielede."
Styan het luidens die verklaring gesê hy onthou hoe hy gekyk het hoe die nuwe Christiaan Barnard-hospitaal opgerig word en gedink het hy weet eintlik so min van Barnard. "Ek het begin oplees oor sy lewe. Wat gevolg het was 'n jaar en 'n half se navorsing waar ek ingesuig is deur die ongelooflike storie van 'n man wat waarskynlik die mees bekende dokter wat die wêreld nog gesien het, geword het."
Volgens Styan voel hy geëerd deur Singh se belangstelling en opgewondenheid oor die verfilming van sy storie. "Hierdie ooreenkoms is 'n droom wat bewaarheid is in elke sin van die woord," het hy gesê. "In realiteit bly dit egter steeds die storie van Chris Barnard en ek was net gelukkig genoeg om dit te herontdek. Dit is 'n storie wat vir seker gehore reg oor die wêreld gaan verstom en prikkel. Op die einde van die dag is dit 'n groot avontuur."
Van die mees bekende Suid-Afrikaanse flieks is deur Videovision Entertainment vervaardig, onder meer Cry the Beloved Country, Sarafina! en A Place of Weeping. So ook Yesterday, die eerste Suid-Afrikaanse fliek wat 'n Oscar-nominasie ontvang het, en Mandela: Long Walk to Freedom, wat ook vir 'n Oscar genomineer is.